撤移舊居小假山過桂隠
作者：張鎡
朝代：宋

paragraphs: 頃年疊石規制陿，大類堆沙戲成塔。
一株蟠桂兩穉松，便愛清陰蔓藤匝。
階前指作嵩華樣，引賓紀詠紛酬答。
遷巢城北倏兩期，慣有真山坐延納。
人生最怕眼見廣，到處卑凡意難合。
每還舊舍覺荒陋，草樹雖添漫稠雜。
林塘移植勢定增，未成已想風煙颯。
朝晴夕晦各異狀，倚杖閒看更鋪榻。
園中勝賞亦甚富，此獨宜茶兼酒榼。
載來非敢傚奇章，甲乙題朱旋塗蠟。